Občas sa nám podarí na kameni uprostred speneného horského potôčka obklopeného lesom zahliadnuť nenápadného hnedočerveného vtáka veľkosti drozda s bielou náprsenkou. V ďalšom momente však zmizne pod hladinou. Keby sme mali možnosť pozorovať i pod vodou, tak by sme sa nestačili diviť. Potopený v polmetrovej hĺbke a obalený vzduchovými bublinkami sa totiž za pomoci mávajúcich krídel pohybuje po dne, zobákom alebo silnými nôžkami obracia kamienky a hľadá si potravu. Potom sa rýchlo vynorí, otrepe si krídla a znovu sa pustí do lovu. Jedná sa o vodnára potočného (starší názov škorec vodný) jediného a trochu svojrázneho zástupcu čeľade vodnárovitých(Cinclidae) v našej prírode.